पाएं अपने शहर की ताज़ा ख़बरें और फ्री ई-पेपरडाउनलोड करें
जिले में संक्रमण और ऑक्सीजन की समस्या से जूझ रहे मरीजों के लिए राहत भरी खबर है। सब कुछ सही रहा तो आगामी दिनों में जिला चिकित्सालय में ऑक्सीजन की किल्लत दूर हो जाएगी। जिला प्रशासन के प्रयासों के अतिरिक्त निजी संस्थाओं का सहयोग पूरी तरह मिल रहा है।
इसी कड़ी में शनिवार को गुजरात के गांधी धाम से 125 ऑक्सीजन सिलेंडर बांसवाड़ा पहुंचे, जबकि इतने ही सिलेंडर एक सप्ताह बाद पहुंचेंगे। जिला प्रशासन की ओर से विधायक मद में इन सिलेंडर्स की खरीदी की गई है। प्राप्त हुए सिलेंडर्स को राज्यमंत्री अर्जुन बामनिया एवं सभापति जैनेंद्र त्रिवेदी ने निंबाहेड़ा स्थित ऑक्सीजन प्लांट के लिए रवाना कराया।
मौके पर प्रशासनिक अधिकारी भी मौजूद थे। दूसरी ओर क्षेत्र में सेवाएं दे रहीं सिक्योर मीटर कंपनी की ओर से भी बांसवाड़ा जिला चिकित्सालय में अतिरिक्त ऑक्सीजन प्लांट लगाने का सिलसिला शुरू हो चुका है। कंपनी के प्रतिनिधियों की ओर से चिकित्सालय में अतिरिक्त व्यवस्था को लेकर मौका मुआयना किया जा चुका है।
गौरतलब है कि बांसवाड़ा जिला अस्पताल में अभी दो लाख लीटर ऑक्सीजन जेनरेट करने वाले प्लांट के अलावा 260 सिलेंडर्स की सुविधा है। इसमें विधायक मद के सिलेंडर्स जोड़ने पर कुल संख्या 510 के करीब हो जाएगी।
सिक्योर मीटर की पेशकश
सिक्योर मीटर्स उदयपुर की ओर से भी सहयोग के लिए हाथ बढ़ाया गया है। कंपनी के मैनेजिंग डायरेक्टर सुकेत सिंघल ने उदयपुर के एमबी हॉस्पिटल, ईएसआई हॉस्पिटल, अनंता हॉस्पिटल, महात्मा गांधी राजकीय चिकित्सालय बांसवाड़ा और भीलवाड़ा के महात्मा गांधी राजकीय चिकित्सालय में ऑक्सीजन प्लांट लगाने की पेशकश की है।
इस पर कदम बढ़ाते हुए कंपनी के विषय विशेषज्ञों ने बांसवाड़ा के जिला चिकित्सालय का मौका मुआयना किया है। इससे पहले कंपनी की ओर से 29 अप्रेल को संभागीय आयुक्त उदयपुर को लिखे गए खत में ये प्लांट आगामी 15 दिन में संचालित करने का आश्वासन दिया गया था।
बढ़ जाएगा उत्पादन
मामले को लेकर जिला चिकित्सालय प्रमुख डॉ. रवि उपाध्याय ने बताया कि फिलहाल संचालित ऑक्सीजन प्लांट के बगल में ही नए प्लांट की स्थापना होगी। अनुमानत: नया प्लांट भी पहले वाले प्लांट की क्षमता के अनुरूप ऑक्सीजन जेनरेट करेगा। यह समस्या कोरोनाकाल तक की है। इसके बाद बांसवाड़ा में प्रस्तावित मेडिकल कॉलेज के तहत भी बड़ा ऑक्सीजन प्लांट लगेगा। अभी ऑक्सीजन की विशेष जरूरत के बीच सिक्योर मीटर का यह प्लांट सार्थक साबित होगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva zho_Hant eng_Latn